Tijorat faoliyati uchun mo‘ljallangan tovarlarni olib keluvchi yuridik shaxs bo‘lmagan yakka tartibdagi tadbirkorlarni davlat ro‘yxatidan o‘tkazish, hisobga qo‘yish tartibi to‘g‘risidagi nizomni tasdiqlash haqida

Vazirlar Mahkamasining “Tijorat faoliyati uchun mo‘ljallangan tovarlarni olib keluvchi jismoniy shaxslarni ro‘yxatdan o‘tkazishni tartibga solish chora-tadbirlari to‘g‘risida” 2004-yil 12-avgustdagi 387-son qaroriga muvofiq Vazirlar Mahkamasi qaror qiladi:
 1. Tijorat faoliyati uchun tovarlarni olib keluvchi yuridik shaxs bo‘lmagan yakka tartibdagi tadbirkorlarni davlat ro‘yxatidan o‘tkazish, hisobga qo‘yish tartibi to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Davlat soliq qo‘mitasi jismoniy shaxslar tomonidan bozorlarda va savdo komplekslarida tadbirkorlik faoliyati amalga oshirilishi ustidan qattiq nazorat o‘rnatsinlar, savdo o‘rinlari va turg‘un savdo shoxobchalari noqonuniy berilganligi uchun bozorlar va savdo komplekslarining rahbarlari va mansabdor shaxslarini jinoiy jazolashgacha javobgarlikka tortsinlar.
 3. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirish va qo‘shimchalar kiritilsin.
 4. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.
 1. Mazkur Nizom tijorat faoliyati uchun mo‘ljallangan tovarlarni olib keluvchi yuridik shaxs bo‘lmasdan tadbirkorlik faoliyati bilan shug‘ullanuvchi jismoniy shaxslarni (keyingi o‘rinlarda matnda “yakka tartibdagi tadbirkor” deb yuritiladi) davlat ro‘yxatidan o‘tkazish, davlat soliq xizmati organlarida hisobga qo‘yish tartibi va muddatini belgilab beradi.
 Mazkur Nizomning amal qilishi qonun hujjatlarida belgilangan tartibda faoliyatning boshqa turlari bilan shug‘ullanuvchi yakka tartibdagi tadbirkorlarga tatbiq etilmaydi.
 2. Yakka tadbirkorni davlat ro‘yxatidan o‘tkazish jismoniy shaxs yashaydigan joy bo‘yicha davlat soliq inspeksiyasida shaxsan kelib yoki Internet tarmog‘i orqali amalga oshiriladi. 
 Ushbu Nizomda nazarda tutilgan hujjatlar yakka tadbirkorni Internet tarmog‘i orqali davlat ro‘yxatidan o‘tkazish uchun taqdim etilgan taqdirda ular ariza beruvchining elektron raqamli imzosi bilan imzolanadi. Qog‘ozlarda rasmiylashtirilgan va (yoki) berilgan skaner qilingan hujjatlarni taqdim etishga yo‘l qo‘yiladi.
 3. Yakka tartibdagi tadbirkor davlat ro‘yxatidan o‘tkazilganligi uchun eng kam oylik ish haqining bir baravari miqdorida davlat boji undiriladi. Tushgan mablag‘larning 60 foizi yakka tartibdagi tadbirkorlarni davlat ro‘yxatidan o‘tkazish xarajatlarini qoplashga foydalaniladi, qolgan mablag‘lar tumanlar va shaharlar budjetlariga o‘tkaziladi. 
 Davlat boji qaytarilmaydi. 
 4. Yakka tartibdagi tadbirkorni davlat ro‘yxatidan o‘tkazish uchun davlat soliq inspeksiyasiga (shaxsan kelib yoki Internet tarmog‘i orqali) mazkur Nizomga 1-ilovaga muvofiq shakl bo‘yicha yakka tartibdagi tadbirkor tomonidan ariza taqdim etiladi.
 Davlat ro‘yxatidan o‘tkazish to‘g‘risidagi arizaga:
 3x4 o‘lchamli to‘rtta fotosurat;
 davlat boji to‘langanligini tasdiqlaydigan to‘lov hujjati;
 yakka tartibdagi tadbirkorning yashash joyi bo‘yicha fuqarolarning o‘zini o‘zi boshqarish organining ma’lumotnoma-tasdiqnomasi;
 muhr va shtamp eskizlari ikki nusxada ilova qilinadi.
 Ariza berilayotganda pasport ko‘rsatiladi, yakka tadbirkorni Internet tarmog‘i orqali davlat ro‘yxatidan o‘tkazish hollari bundan mustasno.
 5. Davlat ro‘yxatidan o‘tkazish yoki ro‘yxatdan o‘tkazish rad etilishi sabablari ko‘rsatilgan qaror zarur hujjatlar ilova qilingan holda ro‘yxatdan o‘tkazish to‘g‘risidagi ariza olingan kundan boshlab uch kundan kechikmay davlat soliq inspeksiyasi tomonidan qabul qilinadi.
 6. Davlat soliq inspeksiyasi jismoniy shaxs tomonidan davlat ro‘yxatidan o‘tkazish to‘g‘risida ariza berilgandan keyin yetti kun mobaynida unga:
 mazkur Nizomga 2-ilovaga muvofiq shakl bo‘yicha tijorat faoliyati uchun mo‘ljallangan tovarlarni olib keluvchi yuridik shaxs bo‘lmagan yakka tartibdagi tadbirkor davlat ro‘yxatidan o‘tganligi to‘g‘risidagi guvohnomani yoki yozma ravishdagi sabablari ko‘rsatilgan rad javobini;
 mazkur Nizomga 3-ilovaga muvofiq shakl bo‘yicha tijorat faoliyati uchun mo‘ljallangan tovarlarni olib keluvchi yuridik shaxs bo‘lmagan yakka tartibdagi tadbirkorning ro‘yxatdan o‘tish (ruxsat beruvchi) tartib-qoidalardan o‘tishi kartochkasini; 
 davlat soliq inspeksiyasining muhri bilan tasdiqlangan muhr va shtamp eskizining bir nusxasi.
 Yakka tadbirkorga elektron shaklda beriladigan hujjatlar, ushbu bandning uchinchi xatboshida nazarda tutilgan hujjatlar bundan mustasno, davlat soliq inspeksiyasi vakolatli shaxsining elektron raqamli imzosi bilan imzolanadi. Bunda ariza beruvchi, shuningdek o‘z so‘roviga ko‘ra qog‘ozlarda rasmiylashtirilgan tegishli hujjatlarni shaxsan kelib olishga ham haqlidir. 
 Ariza beruvchi tomonidan tegishli elektron hujjatlar O‘zbekiston Respublikasi Interaktiv davlat xizmatlari yagona portalida foydalanuvchining shaxsiy xonasi orqali olingan kun ushbu bandda nazarda tutilgan hujjatlar berilgan sana deb hisoblanadi, shaxsiy xonasi borligi to‘g‘risida ariza beruvchi davlat soliq inspeksiyasiga ma’lum qiladi.
 7. Ariza beruvchi (yakka tartibdagi tadbirkor) davlat ro‘yxatidan o‘tkazilgan paytdan boshlab bir oy mobaynida tijorat bankida talab qilib olinadigan depozit hisob raqami ochishi shart.
 8. Yakka tartibdagi tadbirkor davlat ro‘yxatidan o‘tganligi to‘g‘risidagi guvohnoma faqat ro‘yxatdan o‘tish (ruxsat berish) tartibotlaridan o‘tishning belgilangan tartibda rasmiylashtirilgan kartochkasi mavjud bo‘lgan taqdirda tadbirkorlik faoliyatini amalga oshirish uchun asos hisoblanadi.
 Ro‘yxatdan o‘tish (ruxsat berish) tartibotlaridan o‘tishning rasmiylashtirilgan kartochkasi davlat ro‘yxatidan o‘tkazilgan sanadan boshlab bir yil mobaynida amal qiladi.
 Ro‘yxatdan o‘tish (ruxsat berish) tartibotlaridan o‘tishning rasmiylashtirilgan kartochkasining fotonusxasi yakka tartibdagi tadbirkorning davlat soliq inspeksiyasidagi yig‘majildida saqlanadi.
 Yakka tartibdagi tadbirkor tovar uchun respublika tashqarisiga ketgan taqdirda, u chet elda bo‘lgan davrda yakka tartibdagi tadbirkorning davlat ro‘yxatidan o‘tganligi to‘g‘risidagi guvohnomaning amal qilishini to‘xtatib turishga yo‘l qo‘ymaslik maqsadida yakka tartibdagi tadbirkor tegishli davlat soliq inspeksiyasini yozma ravishda xabardor qilishi kerak.
 9. Yakka tartibdagi tadbirkorlarning davlat ro‘yxatidan o‘tganligi to‘g‘risidagi ma’lumotlar davlat soliq inspeksiyasi tomonidan belgilangan shakl bo‘yicha davlat reyestriga kiritiladi.
 10. Davlat soliq inspeksiyasi davlat ro‘yxatidan o‘tkazilgan kundan boshlab uch kun mobaynida qonun hujjatlarida belgilangan tartibda va shakl bo‘yicha ariza beruvchining yashash joyidagi ichki ishlar organlariga ma’lumotlarni taqdim etadi.
 11. Faoliyat turi o‘zgargan taqdirda yakka tartibdagi tadbirkor tegishli davlat soliq inspeksiyasiga Davlat ro‘yxatidan o‘tganlik to‘g‘risidagi guvohnomani va ro‘yxatdan o‘tish (ruxsat berish) tartibotlaridan o‘tish kartochkasini topshirishi zarur.
 12. Ariza beruvchi (yakka tartibdagi tadbirkor), zarurat bo‘lganda, vakolatli banklarda va foydalanish tashkilotlarida tadbirkorlik faoliyatini yuritish uchun obyektlar qurish, ularni qayta ixtisoslashtirish va rekonstruksiya qilish hamda turar joylarni noturar joylar toifasiga o‘tkazish uchun zarur bo‘lgan ruxsat beruvchi hujjatlarni rasmiylashtiradi. Ruxsat beruvchi tartib-qoidalarni rasmiylashtirish uchun yakka tartibdagi tadbirkor tumanlar (shaharlar) hokimliklari huzuridagi tadbirkorlik subyektlarini ro‘yxatdan o‘tkazish inspeksiyasiga murojaat qilishi mumkin.
 23. Bank hisob raqami ochish qonun hujjatlarida belgilangan tartibda yakka tartibdagi tadbirkor davlat ro‘yxatidan o‘tkazilgan joy bo‘yicha amalga oshiriladi.
 24. Bank hisob raqami ochilgandan keyin tijorat bankining bo‘limi tomonidan ro‘yxatdan o‘tish (ruxsat beruvchi) tartib-qoidalaridan o‘tish kartochkasiga tegishli belgi qo‘yiladi.
 25. Yakka tartibdagi tadbirkor har kuni import qilingan tovar sotilishidan olinadigan tushumni xo‘jalik yurituvchi subyektlarning pul tushumini inkassatsiya qilish uchun belgilangan tartibda tijorat banklarining kassasiga topshiradi.
 26. Tijorat banki yakka tartibdagi tadbirkor talabiga ko‘ra uning hisob raqamida naqd pul mablag‘i mavjud bo‘lgan taqdirda belgilangan tartibda naqd pul mablag‘lari beradi.
 27. Yakka tadbirkor xorijiy valyutani tijorat banklarida qonun hujjatlarida belgilangan tartibda sotib oladi.
 35. Yakka tartibdagi tadbirkor qonun hujjatlarida belgilangan tartibda daromadlar va tovar operatsiyalarini hisobga olish registrlarida tovar operatsiyalari hisobini yuritishi va har oyda O‘zbekiston Respublikasi Moliya vazirligi bilan kelishilgan Davlat soliq qo‘mitasi tomonidan belgilanadigan shakl bo‘yicha olib kelingan tovarlarning harakati to‘g‘risida hisobot taqdim etishi shart.
 36. Yakka tartibdagi tadbirkorlarga qonun hujjatlarida belgilangan tartibda soliq solinadi.
 37. Yakka tartibdagi tadbirkorlarning hisobga olish registri davlat soliq xizmati organlari tomonidan yuritiladi.
 Yakka tartibdagi tadbirkorlarning hisobga olish registrida ular tomonidan taqdim etilgan hisobotlar asosida:
 sodir etilgan import operatsiyalari;
 budjetga tegishli to‘lovlar;
 olib kelingan tovarlarning harakati to‘g‘risidagi ma’lumotlar nazarda tutiladi.
 39. O‘zbekiston Respublikasi Davlat bojxona qo‘mitasi hisobot oyidan keyingi oyining 15-kunigacha har oyda O‘zbekiston Respublikasi Davlat soliq qo‘mitasiga tijorat faoliyati uchun mo‘ljallangan tovarlarni olib keluvchi yuridik shaxs bo‘lmagan yakka tartibdagi tadbirkorlar tomonidan olib kelingan va olib chiqilgan tovarlar hajmi to‘g‘risida shaxslarga doir axborotni taqdim etadi.
 40. Mazkur Nizom talablari buzilganligi uchun mahalliy davlat hokimiyati organlari va davlat boshqaruvi organlarining mansabdor shaxslari qonun hujjatlariga muvofiq javob beradilar.
 41. Ariza beruvchi (yakka tartibdagi tadbirkor) davlat organlarining qarorlaridan, ularning mansabdor shaxslarining noqonuniy xatti-harakatlaridan (harakatsizligidan) norozi bo‘lgan yoki ro‘yxatdan o‘tkazish, hisobga qo‘yish muddatlari buzilgan taqdirda belgilangan tartibda yuqori turuvchi organlarga yoxud sudga murojaat qilishga haqlidir. 
 43. Yakka tartibdagi tadbirkor sifatida davlat ro‘yxatidan o‘tkazilganligi to‘g‘risidagi guvohnomaga ega bo‘lmagan jismoniy shaxslarga savdo o‘rinlari va turg‘un savdo shoxobchalari berilgan taqdirda bozorlarga, savdo komplekslariga (tashkilotlarga) va boshqa yuridik shaxslarga nisbatan moliyaviy jazolar qo‘llaniladi, ularning mansabdor shaxslari esa qonun hujjatlariga muvofiq javobgarlikka tortiladilar.
 1. Vazirlar Mahkamasining “Yuridik va jismoniy shaxslarni ro‘yxatdan o‘tkazishni hamda ular tomonidan savdo faoliyati amalga oshirilishini tartibga solish chora-tadbirlari to‘g‘risida” 2002-yil 26-noyabrdagi 407-son qarorida (O‘zbekiston Respublikasi QT, 2002-y., 11-son, 71-modda):
 a) qarorning 2-bandi birinchi xatboshi quyidagi tahrirda bayon qilinsin:
 “Belgilansinki, buyum bozorlarida import iste’mol tovarlari bilan chakana savdo qilish tijorat faoliyati uchun mo‘ljallangan tovarlarni olib keluvchi yuridik shaxs bo‘lmagan yakka tartibdagi tadbirkorlar sifatida belgilangan tartibda ro‘yxatdan o‘tkazilgan hamda “erkin muomalaga chiqarish” rejimida rasmiylashtirilgan yuk bojxona deklaratsiyasi, muvofiqlik sertifikatlari mavjud bo‘lganda, bojxona to‘lovlari va boshqa majburiy to‘lovlar to‘langanda import operatsiyalari subyektining hisobga olish kartasiga ega bo‘lgan jismoniy shaxslar tomonidan amalga oshirilishi mumkin”;
 b) Ulgurji va chakana savdo faoliyatini ro‘yxatdan o‘tkazish va amalga oshirish tartibi to‘g‘risidagi nizomda:
 26 va 37-bandlar quyidagi mazmundagi xatboshi bilan to‘ldirilsin:
 “Yakka tartibdagi tadbirkorning o‘zi tomonidan import qilingan tovarlarni sotishda ruxsat beruvchi guvohnoma faqat ro‘yxatdan o‘tkazish joyi bo‘yicha davlat soliq inspeksiyasi tomonidan berilgan import operatsiyalari subyektining hisobga olish kartasi mavjud bo‘lganda haqiqiydir”;
 40-band quyidagi mazmundagi xatboshi bilan to‘ldirilsin:
 “Bunda tijorat maqsadida olib kelingan tovarlarni sotuvchi yakka tartibdagi tadbirkorlar kunlik tushumni belgilangan tartibda bank muassasalarining kassasiga topshirishi shart”;
 41-bandda “hamda uning” so‘zlaridan keyin “ro‘yxatdan o‘tkazish joyi bo‘yicha davlat soliq inspeksiyasi tomonidan berilgan import operatsiyalar subyektining hisobga olish kartasiga, shuningdek” so‘zlari qo‘shilsin;
 46-band quyidagi mazmundagi band bilan to‘ldirilsin:
 “46. Buyum bozorlarida chakana savdoni amalga oshirayotgan va yuridik shaxs bo‘lmasdan yakka tartibdagi tadbirkor sifatida davlat soliq inspeksiyasida davlat ro‘yxatidan o‘tmagan, tadbirkorlik faoliyati uchun tovarlar olib kelayotgan yakka tartibdagi tadbirkor sotadigan joylarda import tovarlar mavjud bo‘lishi qonun hujjatlariga muvofiq javobgarlik choralari qo‘llanilgan holda davlat ro‘yxatidan o‘tkazilmagan faoliyat sifatida qaraladi”;
 46 va 47-bandlar tegishli ravishda 47 va 48-bandlar deb hisoblansin.
 2. Vazirlar Mahkamasining 2003-yil 20-avgustdagi 357-son qarori (O‘zbekiston Respublikasi QT, 2003-y., 8-son, 72-modda) bilan tasdiqlangan Tadbirkorlik subyektlarini davlat ro‘yxatidan o‘tkazish, hisobga qo‘yish va ruxsat beruvchi hujjatlarni rasmiylashtirish tartibi to‘g‘risidagi nizomda:
 1-band quyidagi mazmundagi xatboshi bilan to‘ldirilsin:
 “Yuridik shaxs bo‘lmasdan yakka tartibdagi tadbirkorlar sifatida tijorat faoliyati uchun mo‘ljallangan tovarlarni olib kelish niyatidagi jismoniy shaxslarni davlat ro‘yxatidan o‘tkazish tartibi va muddatlari Vazirlar Mahkamasi tomonidan tasdiqlanadigan alohida Nizom bilan tartibga solinadi”;
 7-bandning to‘rtinchi xatboshida “viloyatlar adliya boshqarmalarida” so‘zlaridan keyin “tumanlar (shaharlar) davlat soliq inspeksiyalarida” so‘zlari qo‘shilsin.